चीन अंतरिक्ष कक्षाओं में स्थापित करेगा 25 उपग्रह  
चीन अंतरिक्ष कक्षाओं में 25 उपग्रहों को स्थापित करने के लिए इस वर्ष के अंत तक 20 रॉकेट प्रक्षेपित कर लेगा।
चीन अंतरिक्ष कक्षाओं में 25 उपग्रहों को स्थापित करने के लिए इस वर्ष के अंत तक 20 रॉकेट प्रक्षेपित कर लेगा और इसी के साथ वह विश्व में ऐसा करने वाला रूस के बाद दूसरा देश बन जाएगा। समाचार एजेंसी सिन्हुआ ने 'चीनी अंतरिक्ष तथा प्रौद्योगिकी निगम' के उप महाप्रबंधक युआन जियाजुन के हवाले से बताया, "इस वर्ष 20 रॉकेट प्रक्षेपित किए जाएंगे और 25 उपग्रहों को कक्षा में स्थापित कर लिया जाएगा। इससे चीन विश्व में ऐसा करने वाला रूस के बाद दूसरा देश बन जाएगा।"  युआन ने कहा कि इससे पुष्टि हो जाएगी कि चीन की अंतरिक्ष परियोजनाएं उच्च तीव्रता के विकास के दौर में पहुंच गया है।  फिलहाल उन्होंने यह नहीं स्पष्ट किया कि इस वर्ष शुरू के 10 महीनों में कितने उपग्रह और रॉकेट प्रक्षेपित किए गए।  युआन ने कहा कि वर्ष 2010 में चीन ने 20 उपग्रहों को कक्षा में स्थापित करने के लिए 15 रॉकेट प्रक्षेपित किए थे।